Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: 4. Az Alkotmánybíróság a nemzetbiztonsági szolgálatokról szóló 1995. évi CXXV. törvény 3. számú mellékletében foglalt „C” típusú biztonsági kérdőív egyes pontjainak, illetve szövegrészeinek az alkotmányossági vizsgálatára irányuló eljárást megszünteti.
Paragraph Index: 410

b) Az Nbtv. 70. § (4) bekezdése szövegében a biztonsági ellenőrzés feltételeként kizárólag a munkakör betöltőjének, illetőleg a pályázónak az engedélyét említi, azonban a házastárs nyilatkozatát nem. A kérdőívhez mellékelt — a nemzetbiztonsági szolgálatok által összeállított — ún. Tájékoztató (amely a kérdőív kitöltését segíti elő) „az Nbtv. rendelkezéseivel és szellemével összhangban közli: ha a házastársi nyilatkozat nem kerül aláírásra az a biztonsági ellenőrzés végrehajtását nem akadályozza”. Mindezek alapján nem állapítható meg egyértelműen a házastársi nyilatkozat elmaradásának lehetséges következménye. Az Nbtv. — az indítványozó meglátása szerint — azt sem teszi egyértelművé, hogy a végrehajtott ellenőrzés milyen eredménnyel zárulhat. Szerinte a házastársi nyilatkozat a házastársat — „emberi, érzelmi és szociológiai értelemben — arra kényszeríti, hogy amennyiben férje vagy felesége beosztását meg kívánja őrizni, a saját személyét illetően is járuljon hozzá a nemzetbiztonsági szolgálatok titkos információgyűjtéséhez, illetőleg vegye tudomásul azt”.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes